Odmor za S. Miloševića. 28/8/02 - 2002-08-28
Novinarka BBC Jacky Rowland svjedočila pred Haškim tribunalom u slučaju Slobodana Miloševića, za kojeg je sudija naložio redovne period
Predsjedavajući sudija haškog tribunala za ratne zločine naložio je redovne periode odmora za bivšeg jugoslovenskog predsjednika Slobodana Miloševića. Sudija Richard May je jučer saopštio da, dok mu traje suđenje, Slobodan Milošević treba da ima četiri uzastopna dana odmora u svake dvije sedmice saslušanja. On je rekao da sud slijedi savjet ljekara Slobodana Miloševića. U julu mjesecu ljekari su, nakon što su izvršili pretrage, upozorili da je bivši jugoslovenski lider u ozbiljnoj opasnosti od srčanog udara. Očekuje se da će ova sudska odluka produžiti suđenje koji je počelo u februaru mjesecu. Proces je inače već nekoliko puta bio odlagan zbog zdravstvenog stanja Slobodana Miloševića. Bivši jugoslovenski lider se sam brani od više od 60 tačaka optužnice za ratne zločine i genocid počinjene tokom sukoba u Hrvatskoj, Bosni i Hercegovini i na Kosovu devedesetih godina. U svojstvu svjedoka na sudjenju pred Haškim Tribunalom, britanska radio novinarka Jacky Rowland, ušla je u verbalni okršaj sa bivšim jugoslovenskim predsjednikom Slobodanom Miloševićem u vezi sa njenom izjavom o uzrocima smrti zatvorenika, kosovskih Albanaca - tokom kosovskog sukoba. Kao bivša dopisnica BBC-a iz Beograda, gospodja Rowland je svjedočila o svojoj posjeti zatvoru Dubrava 1999. godine, gdje je vidjela tijela kosovskih Albanaca. Ona je izrazila sumnju u tvrdnje da su svi oni bili žrtve NATO-ovog bombardiranja, kako je to tvrdila Miloševićeva vlada u to vrijeme. U toku unakrsnog ispitivanja na koja Milošević ima pravo s obzirom da se sam brani na ovom sudjenju u Hagu, gospodja Rowland je ostala pri svom stavu da prema stanju u kojem su bila ta tijela - ona može svjedočiti da sva ona nisu bila ubijena bombama. Juče je na ovom istom procesu jedan od zatvorenika svjedočio da su čuvari u zatvoru automatskim oružjem i ručnim granatama usmrtili najmanje 153 zatvorenika odmah nakon napada u kom su NATO-ove bombe pogodile zatvorski kompleks Dubrava. Inače, gospodja Rowland je dobrovoljno pristala da svjedoči pred UN-ovim Tribunalom, za razliku od bivšeg dopisnika Washington Posta Jonathana Randala koji je ranije uložio žalbu na poziv istog suda da svjedoči u jednom drugom sudjenju za ratne zločine u Hagu, kada je optuženi bio bivši zvaničnik bosanskih Srba, Radoslav Brdjanin. Haški Tribunal je, medjutim, odbacio tvrdnju ovog novinara da bi to svjedočenje moglo njega i druge novinare izložiti opasnosti. Najmanje 30 medijskih organizacija, uključujući BBC, CNN i New York Times uputilo je javnu žalbu u korist svog kolege. U tom prigovoru, mediji su tvrdili da Tribunal ne bi trebalo da prisiljava na svjedočenje one novinare koji ne žele da svjedoče, osim u slučajevima kada je to apsolutno neophodno za sam slučaj. Novinari tvrde da bi prisiljavanje na svjedočenje moglo novinare dovesti u situaciju da izgube svoje izvore informacija, naročito u ratnim zonama. Gospodin Randal je, inače, prvi novinar koji odbija da svjedoči pred Haškim Tribunalom.